विष्णुस्मृतिः/सपषष्ठितमोऽध्यायः
अथाग्निं परिसमुह्य पर्युक्ष्य परिस्तीर्य परिषिच्य सर्वतः पाकादग्रं उद्धृत्य जुहुयात् । । ६७.१  । ।

वासुदेवाय संकर्षणाय प्रद्युम्नायानिरुद्धाय पुरुषाय सत्यायाच्युताय वासुदेवाय  । । ६७.२  । ।

अथाग्नये, सोमाय, मित्राय, वरुणाय, इन्द्राय, इन्द्राग्निभ्यां, विश्वेभ्यो देवेभ्यः, प्रजापतये, अनुमत्यै, धन्वन्तरये, वास्तोष्पतये, अग्नये स्विष्टकृते च  । । ६७.३  । ।

ततोऽन्नशेषेण बलिं उपहरेत् । । ६७.४  । ।

भक्षोपभक्षाभ्यां  । । ६७.५  । ।

अभितः पूर्वेणाग्निं  । । ६७.६  । ।

अम्बा नामासीति, दुला नामासीति, नितन्ती नामासीति, चुपुणीका नामासीति सर्वासां  । । ६७.७  । ।

नन्दिनि सुभगे सुमङ्गलि भद्रंकरीति स्वश्रिष्वभिप्रदक्षिणं  । । ६७.८  । ।

स्थूणायां ध्रुवायां श्रियै हिरण्यकेश्यै वनस्पतिभ्यश्च  । । ६७.९  । ।

धर्माधर्मयोर्द्वारे मृत्यवे च  । । ६७.१०  । ।

उदधाने वरुणाय  । । ६७.११  । ।

विष्णव इत्युलूखले  । । ६७.१२  । ।

मरुद्भ्य इति दृषदि  । । ६७.१३  । ।

उपरि शरणे वैश्रवणाय राज्ञे भूतेभ्यश्च  । । ६७.१४  । ।

इन्द्रायेन्द्रपुरुषेभ्यश्चेति पूर्वार्धे  । । ६७.१५  । ।

यमाय यमपुरुषेभ्य इति दक्षिनार्धे  । । ६७.१६  । ।

वरुणाय वरुणपुरुषेभ्य इति पश्चार्धे  । । ६७.१७  । ।

सोमाय सोमपुरुषेभ्य इत्युत्तरार्धे  । । ६७.१८  । ।

ब्रह्मणे ब्रह्मपुरुषेभ्य इति मध्ये  । । ६७.१९  । ।

ऊर्ध्वं आकाशाय  । । ६७.२०  । ।

स्थण्डिले दिवाचरेभ्यो भूतेभ्य इति दिवा  । । ६७.२१  । ।

नक्तंचरेभ्य इति नक्तं  । । ६७.२२  । ।

ततो *दक्षिणाग्रेषु दर्भेषु पित्रे पितामहाय प्रपितामहाय मात्रे पितामह्यै प्रपितामह्यै नामगोत्राभ्यां च पिण्डनिर्वापणं कुर्यात्[दक्षिणग्रेषु]  । । ६७.२३  । ।

पिण्डानां चानुलेपनपुष्पधूपनैवेद्यादि दद्यात् । । ६७.२४  । ।

उदककलशं उपनिधाय स्वस्त्ययनं वाचयेत् । । ६७.२५  । ।

श्वकाकश्वपचानां भुवि निर्वपेत् । । ६७.२६  । ।

भिक्षां च दद्यात् । । ६७.२७  । ।

अतिथिपूजने च परं यत्नं आतिष्ठेत  । । ६७.२८  । ।

सायं अतिथिं प्राप्तं प्रयत्नेनार्चयेत् । । ६७.२९  । ।

अनाशितं अतिथिं गृहे न वासयेत् । । ६७.३०  । ।

यथा वर्णानां ब्राह्मणः प्रभुर्यथा स्त्रीणां भर्ता तथा गृहस्थस्यातिथिः  । । ६७.३१  । ।

तत्पूजया स्वर्गं आप्नोति  । । ६७.३२  । ।

अतिथिर्यस्य भग्नाशो गृहात्प्रतिनिवर्तते   ।
तस्मात्सुकृतं आदाय दुष्कृतं तु प्रयच्छति   । । ६७.३३  । ।

एकरात्रं हि निवसन्नतिथिर्ब्राह्मणः स्मृतः   ।
अनित्यं हि स्थितो यस्मात्तस्मादतिथिरुच्यते   । । ६७.३४  । ।

नैकग्रामीणं अतिथिं विप्रं सांगतिकं तथा   ।
उपस्थितं गृहे विन्द्याद्भार्या यत्राग्नयोऽपि वा   । । ६७.३५  । ।

यदि त्वतिथिधर्मेण क्षत्रियो गृहं आगतः   ।
भुक्तवत्सु च विप्रेसु कामं तं अपि भोजयेत् । । ६७.३६  । ।

वैश्यशूद्रावपि प्राप्तौ कुटुम्बेऽतिथिधर्मिणौ   ।
भोजयेत्सह भृत्यैस्तावानृशंस्यं प्रयोजयन्  । । ६७.३७  । ।

इतरानपि सख्यादीन्संप्रीत्या गृहं आगतान्  ।
प्रकृतान्नं यथाशक्ति भोजयेत्सह भार्यया   । । ६७.३८  । ।

स्ववासिनीं कुमारीं च रोगिणीं गुर्विणीं तथा   ।
अतिथिभ्योऽग्र एवैतान्भोजयेदविचारयन्  । । ६७.३९  । ।

अदत्त्वा यस्तु एतेभ्यः पूर्वं भुङ्क्तेऽविचक्षणः   ।
भुञ्जानो न स जानाति श्वगृध्रैर्जग्धिं आत्मनः   । । ६७.४०  । ।

भुक्तवत्सु च विप्रेषु स्वेषु भृत्येषु चैव हि   ।
भुञ्जीयातां ततः पश्चादवशिष्टं तु दंपती   । । ६७.४१  । ।

देवान्पितॄन्मनुष्यांश्च भृत्यान्गृह्याश्च देवताः   ।
पूजयित्वा ततः पश्चाद्गृहस्थः शेषभुग्भवेत् । । ६७.४२  । ।

अघं स केवलं भुङ्क्ते यः पचत्यात्मकारणात् ।
यज्ञशिष्टाशनं ह्येतत्सतां अन्नं विधीयते   । । ६७.४३  । ।

स्वाध्यायेनाग्निहोत्रेण यज्ञेन तपसा तथा   ।
न चाप्नोति गृही लोकान्यथा त्वतिथिपूजनात् । । ६७.४४  । ।

सायं प्रातस्त्वतिथये प्रदद्यादासनोदके   ।
अन्नं चैव यथाशक्त्या सत्कृत्य विधिपूर्वकम्  । । ६७.४५  । ।

प्रतिश्रयं तथा शय्यां पादाभ्यङ्गं सदीपकम्  ।
प्रत्येकदानेनाप्नोति गोप्रदानसमं फलम्  । । ६७.४६  । ।